Mental styrke er afgørende for en ultraløber, og her er nordjyder sejere og stædigere end andre. Det mener den danske landstræner for ultraløbere. Fem af 10 løbere på landsholdet er nemlig nordjyder.

Det danske landshold i ultraløb finpudser søndag formen i Nørresundby forud for EM i Italien om to uger, og det er med nordjyderne klart i overtal på landsholdene for mænd og kvinder. - Min erfaring gennem årene er, at man i Nordjylland er vant til, at man ikke giver sig første, anden eller femte gang, at det bliver svært, og det betyder meget. Vi har også løbere fra Fyn og Sjælland, men det er mere på de kortere distancer, siger landstræner Jesper Kenn Olsen. Landstræneren ved om nogen, hvad det kræves for at løbe langt. Han satte i 2012 verdensrekord i ultraløb, da han løb 37.000 km fra Nordkap i Norge til Cape Town i Sydafrika. En god portion nordjysk stædighed er altså en af hemmelighederne bag, når man skal have succes med at løbe langt, og det håber ultraløberne, at de får, når der om to uger er EM i Italien. Har varmetrænet på løbebånd i sauna Nordjyske Stine Rex er bedste bud på en medalje til EM i Italien. Ved det seneste EM i 2018 blev hun nummer to, og hun nåede på 24 timer at tilbagelægge hele 241 km. En gentagelse kræver både held, nordjysk stædighed og en vis portion vanvid, når der skal løbes i 30 grader i Verona. - Nu har jeg lige øvet varmetræning, så jeg er klar. Jeg har løbet i en sauna i 40 grader på et løbebånd i en time hver dag, siger Stine Rex. Selvom ultraløb er meget individuelt, så gælder det i høj grad om som landshold at kunne hjælpe og støtte hinanden. 24 timer rundt og rundt igen og igen Ved EM skal der løbes på en bane på halvanden kilometer rundt og rundt i 24 timer. - Min forventning er, at jeg får et mega godt løb og kommer godt igennem med god energi, men selvfølgelig bliver det hårdt på et tidspunkt og kommer til at gøre ondt, siger Rasmus Rasmussen. Den 47-årige løber fra Pandrup løb sit første maraton i 2010, og har siden løbet 260 maratonløb, men nu skal han altså løbe 24 timer i træk. - Hvis det spiller for mig, så skal jeg gerne på den anden side af 230 kilometer, men alt kan jo ske. Det er ikke til at vide, siger han. EM løbes i Verona den 17. og 18 september.